জিএসটি-তে বিপুল আর্থিক কেলেঙ্কারি! ফের কলকাতায় ইডি হানা

কলকাতা: ফের সাতসকালে কলকাতায় (Kolkata) কেন্দ্রীয় তদন্তকারী সংস্থার হানা। এবার জিএসটি (GST) ও ইনপুট ট্যাক্স ক্রেডিট (ITC) সংক্রান্ত বিপুল আর্থিক তছরূপের তদন্তে নামে এনফোর্সমেন্ট ডিরেক্টরেট (ইডি-ED)। মঙ্গলবার সকাল থেকে কলকাতা-সহ ঝাড়খণ্ড (Jharkhand) ও মণিপুরে (Manipur) একযোগে তল্লাশি অভিযান চলছে বলে ইডি সূত্রে জানা গিয়েছে।

ইডি সূত্রে খবর, এই আর্থিক কেলেঙ্কারির পরিমাণ সাড়ে ছশো কোটি টাকারও বেশি, আনুমানিক ৬৫৮ কোটি টাকা। একাধিক ব্যক্তি ও সংস্থা এই কেলেঙ্কারির সঙ্গে জড়িত বলে প্রাথমিক তদন্তে উঠে এসেছে। কেলেঙ্কারির মূলচক্র কারা, কোথা থেকে এই আর্থিক কারবার পরিচালিত হচ্ছিল এবং কারা প্রত্যক্ষভাবে যুক্ত—সেসবের খোঁজ করতেই তিন রাজ্যের একাধিক জায়গায় একযোগে তল্লাশি চালানো হচ্ছে। এই অভিযানের নেতৃত্বে রয়েছে ইডির ইটানগর শাখার একটি দল।

আরও পড়ুন: হাওড়া থেকে বন্দে ভারত স্লিপারে কবে বন্দে ভারত স্লিপারে? জানুন সব তথ্য

কেন্দ্রীয় তদন্তকারী সংস্থা সূত্রে আরও জানা গিয়েছে, পূর্ব ভারতের বিভিন্ন রাজ্যে একাধিক ভুয়ো বা শেল কোম্পানি খুলে ইনপুট ট্যাক্স ক্রেডিট হাতিয়ে নেওয়ার অভিযোগ উঠেছিল আগেই। দীর্ঘদিন ধরেই এই সন্দেহজনক আর্থিক লেনদেনের উপর নজর রাখছিল ইডি। প্রাথমিক তদন্তে জানা যায়, ভুয়ো বিল তৈরি করে সরকারি কোষাগার থেকে কোটি কোটি টাকা বের করে নেওয়া হয়েছে।

ইডির সন্দেহ, এই বিপুল অর্থ একাধিক স্তরে ঘুরে বিভিন্ন জায়গায় সরানো হয়েছে। সেই টাকার ‘মানি ট্রেল’ খুঁজে বের করাই এখন তদন্তের মূল লক্ষ্য। তল্লাশিতে গুরুত্বপূর্ণ নথি, ডিজিটাল ডেটা ও আর্থিক লেনদেন সংক্রান্ত তথ্য উদ্ধারের সম্ভাবনা রয়েছে বলে সূত্রের দাবি।

তদন্তে নতুন নাম ও সংস্থার নাম উঠে আসতে পারে বলেও মনে করছে ইডি। এই কেলেঙ্কারি নিয়ে আগামী দিনে আরও বড় তথ্য সামনে আসতে পারে বলে ইঙ্গিত কেন্দ্রীয় তদন্তকারী সংস্থার।